FTX के ग्राहकों का फंड ट्रांसफर करने के लिए सॉफ्टवेयर बनाया था, जांच में सहयोग भी करेंगे
FTX’s Nishad Singh plead guilty to fraud, क्रिप्टो एक्सचेंज FTX ट्रेडिंग लिमिटेड के पूर्व को-लीड इंजीनियर निषाद सिंह को आपराधिक आरोपों में दोषी ठहराया गया है।
क्रिप्टो एक्सचेंज FTX ट्रेडिंग लिमिटेड के पूर्व को-लीड इंजीनियर निषाद सिंह को आपराधिक आरोपों में दोषी ठहराया गया है। 27 साल के निषाद भारतीय मूल के है। निषाद पर आरोप हैं कि उन्होंने कंपनी में मल्टीलेयर स्कीम के जरिए इक्विटी निवेशकों के साथ धोखाधड़ी की। इसे लेकर फेडरल गवर्नमेंट सिंह पर मुकदमा चला रही है। नवंबर 2022 में एफटीएक्स के कोलैप्स के समय, सिंह फर्म के बड़े शेयरधारक और सीनियर एग्जीक्यूटिव भी थे।
सिंह को वायर फ्रॉड सहित 6 आपराधिक मामलों में दोषी ठहराया गया है। वह जांच में सहयोग भी करेंगे। इसका मतलब है कि सिंह अपने सहयोगी और दोस्त बैंकमैन फ्राइड के खिलाफ गवाही दे सकते हैं, जिसे वह बचपन से जानते हैं। कुछ महीने पहले, वह और बैंकमैन-फ्राइड बहामास में हाउसमेट्स थे। दोनों एक लग्जरी पैंटहाउस में रह रहे थे।
नुकसान के लिए खेद जताया
सिंह ने मंगलवार को मैनहट्टन में एक अदालत की सुनवाई में कहा, 'मैं इस सब में अपनी भूमिका और इससे होने वाले नुकसान के लिए खेद जताता हूं।' सिंह ने एक्सचेंज के फाउंडर बैंकमैन-फ्राइड के निर्देश पर FTX के रेवेन्यू में हेराफेरी की बात भी स्वीकार की। वहीं उनके वकीलों ने कहा कि FTX से जिन लोगों को नुकसान हुआ है उसकी भरपाई के लिए निषाद सब कुछ करेंगे जो वो कर सकते हैं।
फंड ट्रांसफर के लिए सॉफ्टवेयर बनाया
निषाद ने एक सॉफ्टवेयर बनाया था, जिसकी मदद से FTX के ग्राहकों के फंड को एक क्रिप्टो हेज फंड अलमेडा रिसर्च में ट्रांसफर किया था। सिंह के पास FTX का बड़ा हिस्सा था। कोलैप्स से पहले FTX की वैल्यू 32 बिलियन डॉलर थी। सिंह के पास FTX की अमेरिकी आर्म का 7.8%, इसके वेंचर आर्म का 10% और इसके मेन इंटरनेशनल एक्सचेंज में 44 मिलियन शेयर थे।
17 महीने तक डायरेक्टर ऑफ इंजीनियरिंग
निषाद सिंह दिसंबर 2017 में FTX की सहयोगी संस्था अल्मेडा रिसर्च से जुड़े थे। अल्मेडा रिसर्च में, वह 17 महीने तक डायरेक्टर ऑफ इंजीनियरिंग रहे। फिर वह अप्रैल 2019 में क्रिप्टोकरेंसी एक्सचेंज FTX में चले गए। चीफ टेक्नोलॉजी ऑफिसर गैरी वांग, निषाद और सैम कोड को कंट्रोल करते थे।
क्या है पूरा मामला? 
FTX दुनिया की दूसरी सबसे बड़ी एफिलिएटेड क्रिप्टो ट्रेडिंग कंपनी थी। फाइनेंशियल गड़बड़ियों के कारण लिक्विडिटी क्रंच (वित्तीय संकट) में आई FTX ट्रेडिंग लिमिटेड दिवालिया हो गई है। FTX से उसकी ट्रेडिंग आर्म अल्मेडा रिसर्च में 10 बिलियन डॉलर के कस्टमर फंड ट्रांसफर किए थे। अल्मेडा इस फंड का इस्तेमाल ट्रेडिंग के लिए करती थी।
जब ट्रेडिंग में इस फर्म को बड़ा लॉस हुआ तो क्रिप्टो पब्लिकेशन कॉइनडेस्क ने एक लीक बैलेंस शीट पर रिपोर्ट पब्लिश की थी। इस रिपोर्ट के सामने आने के बाद FTX में उथल-पुथल शुरू हो गई। FTX के पास तीन दिनों में अनुमानित 6 बिलियन डॉलर की विड्रॉल रिक्वेस्ट आ गई। FTX अचानक आई इतनी विड्रॉल रिक्वेस्ट से लिक्विडिटी क्रंच में आ गया यानी वो विड्रॉल रिक्वेस्ट को प्रोसेस करने की स्थिति में नहीं था।
